CELEX: 32010D0264
Language: lt
Date: 1272931200000
Title: 2010/264/: 2010 m. gegužės 4 d. Komisijos sprendimas dėl Bulgarijos prašymo taikyti apsaugos priemones pagal nuostatą, leidžiančią nukrypti nuo Europos Parlamento ir Tarybos direktyvoje 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo nustatytų įpareigojimų (pranešta dokumentu Nr. C(2010) 2688)

6.5.2010   
            
            
               LT
            
            
               Europos Sąjungos oficialusis leidinys
            
            
               L 113/56
            
         KOMISIJOS SPRENDIMAS
   2010 m. gegužės 4 d.
   dėl Bulgarijos prašymo taikyti apsaugos priemones pagal nuostatą, leidžiančią nukrypti nuo Europos Parlamento ir Tarybos direktyvoje 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo nustatytų įpareigojimų
   (pranešta dokumentu Nr. C(2010) 2688)
   (Tekstas autentiškas tik bulgarų kalba)
   (2010/264/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Aktą dėl Bulgarijos Respublikos ir Rumunijos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų (1), ypač į jo 36 straipsnį,
   atsižvelgdama į Bulgarijos prašymą,
   kadangi:
   
               (1)
            
            
               2001 m. spalio 23 d. Europos Parlamento ir Tarybos direktyva 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo (2) siekiama apriboti iš kurą deginančių įrenginių, kurių nominalusis šiluminis našumas 50 megavatų (MW) arba didesnis, į orą išmetamų sieros dioksido (SO2), azoto oksidų (NOx) ir dulkių kiekį. Tuo tikslu direktyvoje nustatytos šių įrenginių išmetamų teršalų ribinės vertės, taip pat stebėsenos ir ataskaitų teikimo įpareigojimai. Esamiems įrenginiams išmetamų teršalų ribinės vertės taikomos nuo 2008 m. sausio 1 d.
            
         
               (2)
            
            
               Pagal Direktyvos 2001/80/EB 4 straipsnio 4 dalį galima atsisakyti taikyti tas vertes tam tikriems esamiems įrenginiams. Tokio atsisakymo prielaida yra tai, kad įrenginio operatorius turėjo pranešti kompetentingoms valdžios institucijoms, jog nuo 2008 m. sausio 1 d. iki 2015 m. gruodžio 31 d. įrenginio veikla bus vykdoma ne ilgiau kaip 20 000 valandų. Tiems įrenginiams direktyvoje nustatytos išmetamų teršalų ribinės vertės netaikomos.
            
         
               (3)
            
            
               Stojimo derybose Bulgarija įgijo teisę netaikyti Direktyvoje 2001/80/EB nustatytų išmetamų teršalų ribinių verčių keturiems kurą deginantiems įrenginiams (ŠE Varna, ŠE Bobov dol, ŠE Ruse East ir ŠE Lukoil Neftochim).
            
         
               (4)
            
            
               2009 m. gruodžio 31 d. raštu Bulgarija paprašė Komisijos leidimo iki 2014 m. gruodžio 31 d. taikyti Stojimo akto 36 straipsnį dėl apsaugos priemonių penkiems kurą deginantiems įrenginiams (ŠE Bobov dol, VĮ Brikel, VĮ Maritza 3, ŠE Republika ir ŠE Sliven).
            
         
               (5)
            
            
               ŠE Bobov dol nukrypti leidžianti nuostata pagal Stojimo sutartį taikoma dviem blokams atitinkamai iki 2011 m. gruodžio 31 d. ir iki 2014 m. gruodžio 31 d.; trečiajam blokui Direktyvos 2001/80/EB reikalavimai turėjo būti taikomi nuo 2008 m. sausio 1 d.
            
         
               (6)
            
            
               VĮ Brikel ir VĮ Maritza 3 taikyti ribines vertes atsisakyta pagal Direktyvos 2001/80/EB 4 straipsnio 4 dalį, taigi jų veikla nuo 2008 m. sausio 1 d. iki 2015 m. gruodžio 31 d. negali būti vykdoma ilgiau kaip 20 000 valandų.
            
         
               (7)
            
            
               Bulgarijos valdžios institucijos prašymą grindžia tuo, kad dėl ekonominių sunkumų labai vėlavo investicijos, reikalingos nagrinėjamiems įrenginiams modernizuoti arba pakeisti. Taigi per Direktyvoje 2001/80/EB arba stojimo sutartyje numatytą laikotarpį nebūtų galima užtikrinti, kad įrenginiai atitiktų Direktyvos 2001/80/EB reikalavimus, ir tų įrenginių veiklą tektų nutraukti. Kaip nurodyta Bulgarijos prašyme, nutraukus įrenginių veiklą iškiltų pavojus, kad gali sutrikti elektros energijos ir šilumos tiekimas Bulgarijos pietryčių ir pietvakarių regionams. Taip pat tektų uždaryti greta esančias kasyklas, kurių veikla priklauso nuo kurą deginančių įrenginių anglies poreikio.
            
         
               (8)
            
            
               Stojimo akto 36 straipsnis susijęs tik su naujos valstybės narės arba kitų valstybių narių patiriamais dideliais sunkumais, kurie iškyla dėl vidaus rinkos taisyklių taikymo naujoje valstybėje narėje. Juo siekiama laikinai palengvinti taisyklių poveikį šalies ekonomikai, tačiau neleidžiama nukrypti nuo ES teisyno kitose politikos srityse, pvz., aplinkosaugos teisės aktų.
            
         
               (9)
            
            
               Tariami Bulgarijos sunkumai susiję ne su ES vidaus rinkos taisyklių, bet su ES aplinkosaugos teisės aktų taikymu. Jie nėra trumpalaikiai sunkumai, iškilę per trejus metus nuo Bulgarijos įstojimo į ES. Jie jau buvo rengiant stojimo akto ir VI priedo, kuriame numatytos Bulgarijai taikomos pereinamojo laikotarpio priemonės, įskaitant su Direktyva 2001/80/EB susijusias priemones, projektą.
            
         
               (10)
            
            
               Taigi Bulgarijos prašymui stojimo akto 36 straipsnis netaikomas, ir prašymas turėtų būti atmestas kaip neleistinas,
            
         PRIĖMĖ ŠĮ SPRENDIMĄ:
   1 straipsnis
   Prašymas, kurį Bulgarija pateikė pagal stojimo akto 36 straipsnį, siekdama pasinaudoti nuostata, leidžiančia nukrypti nuo Direktyvoje 2001/80/EB nustatytų įpareigojimų, atmetamas.
   2 straipsnis
   Šis sprendimas skirtas Bulgarijos Respublikai.
   
      Priimta Briuselyje 2010 m. gegužės 4 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 157, 2005 6 21, p. 203.
   
      (2)  OL L 309, 2001 11 27, p. 1.